ধর্ম ও সমাজ পরস্পর অঙ্গাঙ্গিভাবে জড়িত। ধর্ম ছাড়া যেমন সমাজ ভালভাবে চলতে পারে না, ঠিক তেমনি ধর্মও সমাজের উপর নির্ভরশীল। এ প্রসঙ্গে বিখ্যাত সমাজ বিজ্ঞানী এমিল ডুর্কেইম বলেছেন, “ধর্ম হচ্ছে প্রাথমিকভাবে একটি সামাজিক বিষয়”। তাঁর মতে ধর্মীয় ঐতিহ্যসমূহ ধারণ ও লালনের মাধ্যমে সামাজিক ঐক্য সুদৃঢ় হয়। কাজেই একটি আদর্শ সমাজ গঠন করতে হলে সদ্ধর্মের তথা বৌদ্ধ ধর্মের ভূমিকা অতুলনীয়। বর্তমান সময়ে বিভিন্ন জাতির মধ্যে যে দ্বন্দ সংঘাত, আভ্যন্তরীন অন্তর্কলহ এবং পরমত অসহিষ্ণুতা দেখা যায় তা হচ্ছে মানুষের মধ্যে দূরদৃষ্টির অভাব, অজ্ঞানতা ও অহমিকার ফসল। পারস্পরিক বিদ্বেষ পরায়ণতা এবং সীমাহীন ক্ষমতা ও বস্তুগত সম্পত্তির লোভে মানুষ নানা ধরণের ধ্বংসাত্বক কার্যক্রম চালিয়ে যাচ্ছে যা আদৌ শুভ নয় বরং সমাজ ও জাতীয় জীবনে দুর্দিন ডেকে আনে। যদি তারা ধর্মের রীতি-নীতি অনুসরণ করত কিংবা বুদ্বের অহিংসা নীতি অনুসরণ করত তাহলে চারদিকে এতো রক্তপাত, হানাহানি হতো না। জগতে অনেক জ্ঞানী-গুনী ব্যাক্তি বুদ্ধের অহিংসা নীতি অনুসরণ করে বিখ্যাত হয়েছেন এবং মানুষের হ্নদয় জয় করেছেন। যেমন মহাত্মা গান্ধী, নেলশন ম্যান্ডেলা, মার্টিন লুথার কিং এর মতো প্রজ্ঞাবান রাজনীতিবিদগণ অহিংসা নীতিকে আশ্রয় করে জাতি ও সমাজকে অন্ধকার থেকে মুক্ত করেছেন। তাই তাঁরা স্বজাতি ও সমাজসহ সমগ্র বিশ্ববাসীর কাছে স্মরণীয় ও বরণীয়। বিশিষ্ট লেখক অমলেন্দু দাশগুপ্ত বলেছেন, “পৃথিবীর ধর্মের ইতিহাসে প্রধানতম বিষ্ময় বোধ হয় এটাই যে বুদ্ধের মন্দির আজ পর্যন্ত রক্তে কলুষিত হয়নি। সর্বাবস্থায় এ ধর্মে প্রচার করা হয়েছে মৈত্রী, প্রেম, করুণা ও মুক্তির আবেদন নিয়ে। মানব ইতিহাসে এটাই বৌদ্ধ ধর্মের বড় বিজয়। কাজেই বৌদ্ধ ধর্মের আদর্শে বলিয়ান হয়ে সত্যিকার জয়লাভ করা সম্ভব, অন্যভাবে নয়। ”কাজেই ধর্মকে সমুন্ন রেখে সমাজকে এগিয়ে নিতে হবে। আর এজন্য সবাইকে হানাহানি বন্ধ করে গভীরভাবে চিন্তা করতে হবে কিভাবে সমাজকে উন্নয়নের দিকে নেয়া যায়। কারণ সুষ্ঠু চিন্তা-চেতনার মধ্যেই উন্নয়নের ধারা নিহিত আছে।